
Európsky parlament,
–	so zreteľom na návrh Komisie pre Európsky parlament a Radu (COM(2024)0050),
–	so zreteľom na článok 294 ods. 2 a článok 207 ods. 2 Zmluvy o fungovaní Európskej únie, v súlade s ktorými Komisia predložila návrh Európskemu parlamentu (C9‑0021/2024),
–	so zreteľom na článok 294 ods. 3 Zmluvy o fungovaní Európskej únie,
–	so zreteľom na predbežnú dohodu schválenú gestorským výborom podľa článku 74 ods. 4 rokovacieho poriadku, a na záväzok zástupcu Rady, vyjadrený v liste z 8. apríla 2024, schváliť pozíciu Európskeho parlamentu v súlade s článkom 294 ods. 4 Zmluvy o fungovaní Európskej únie,
–	so zreteľom na článok 59 rokovacieho poriadku,
–	so zreteľom na stanovisko Výboru pre poľnohospodárstvo a rozvoj vidieka,
–	so zreteľom na správu Výboru pre medzinárodný obchod (A9‑0077/2024),
1.	prijíma nasledujúcu pozíciu v prvom čítaní;
2. 	berie na vedomie vyhlásenia Komisie, ktoré sú uvedené v prílohe k tomuto uzneseniu a ktoré budú uverejnené v sérii C Úradného vestníka Európskej únie;
3.	žiada Komisiu, aby mu vec znovu predložila, ak nahrádza, podstatne mení alebo má v úmysle podstatne zmeniť svoj návrh;



[bookmark: _GoBack]4.	poveruje svoju predsedníčku, aby postúpila túto pozíciu Rade, Komisii a národným parlamentom.



P9_TC1-COD(2024)0028
Pozícia Európskeho parlamentu prijatá v prvom čítaní 23. apríla 2024 na účely prijatia nariadenia Európskeho parlamentu a Rady (EÚ) 2024/... o dočasných opatreniach na liberalizáciu obchodu, ktorými sa dopĺňajú obchodné koncesie uplatniteľné na ukrajinské výrobky podľa Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej

(Keďže bola dosiahnutá dohoda medzi Európskym parlamentom a Radou, pozícia Európskeho parlamentu zodpovedá záverečnému legislatívnemu aktu, nariadeniu (EÚ) 2024/1392.)



PRÍLOHA K LEGISLATÍVNEMU UZNESENIU 
Vyhlásenie Komisie o monitorovaní dovozu obilnín z Ukrajiny pri príležitosti prijatia nariadenia (EÚ) 2024/1392
Útočná vojna Ruska proti Ukrajine narušila už existujúce dodávateľské reťazce. EÚ poskytuje Ukrajine podporu s cieľom obnoviť normálny tok obilnín a iného tovaru, najmä cez koridory solidarity, a zabezpečiť, aby sa vývoz obilnín mohol dostať na miesto určenia, vrátane a predovšetkým na trhy tretích krajín, s cieľom podporiť globálnu potravinovú bezpečnosť.
Komisia je odhodlaná podporovať Ukrajinu a zároveň chrániť záujmy producentov obilnín v EÚ a zabezpečiť riadne fungovanie trhu s obilninami v EÚ.
Vzhľadom na význam produkcie obilnín a trhov s obilninami bude Komisia venovať osobitnú pozornosť monitorovaniu dovozu obilnín, najmä pšenice, a najmä koncentrácii takéhoto dovozu v členských štátoch susediacich s Ukrajinou. Komisia sa vo svojom pravidelnom dialógu s Ukrajinou bude zaoberať všetkými otázkami, ktoré vyplynú z monitorovania. Komisia pripomína, že dovoz z Ukrajiny môže podliehať dohľadu podľa kapitoly IV nariadenia Európskeho parlamentu a Rady (EÚ) 2015/478 z 11. marca 2015 o spoločných pravidlách na dovozy, ktorý môže mať formu dovozných licencií, ak hrozí, že dovozné trendy spôsobia ujmu výrobcom z Únie a ak si to vyžadujú záujmy Únie. V tejto súvislosti bude Komisia podľa potreby využívať nástroje, ktoré má k dispozícii. Komisia bude naďalej pravidelne podávať členským štátom správy o výsledkoch pravidelného dialógu s Ukrajinou.
Pokiaľ ide o výrobky, na ktoré sa vzťahujú autonómne obchodné opatrenia, Komisia pripomína, že v nariadení sa stanovuje aj posilnený ochranný mechanizmus. Komisia po prvýkrát zaviedla túto možnosť a je pripravená aktivovať tento mechanizmus v prípade nepriaznivých účinkov na trh jedného alebo viacerých členských štátov, a nielen na trh EÚ ako celok. V tejto súvislosti Komisia v plnom rozsahu využije svoje právomoci na to, aby pre dovoz pšenice z Ukrajiny z úradnej moci iniciovala posilnený ochranný mechanizmus.
Komisia pripomína, že v rokoch 2022 a 2023 prijala opatrenia na podporu európskych poľnohospodárov vo všetkých členských štátoch, najmä v členských štátoch susediacich s Ukrajinou.


Vyhlásenie Komisie o postupe preskúmania podľa článku 29 dohody o pridružení pri príležitosti prijatia nariadenia (EÚ) 2024/1392
Komisia potvrdzuje, že hneď ako spoluzákonodarcovia prijmú nové autonómne obchodné opatrenia, podnikne potrebné kroky podľa článku 29 dohody o pridružení, aby prostredníctvom konzultácií s Ukrajinou pokračovala v procese recipročnej liberalizácie ciel.
Komisia bude intenzívne zapájať Európsky parlament a bude ho informovať o pokroku týchto konzultácií s Ukrajinou. Komisia v tejto súvislosti náležite zohľadní prípadné pripomienky Európskeho parlamentu.
Komisia pripomína, že tieto pracovné postupy nepredstavujú precedens pre doložky o preskúmaní v žiadnej inej dohode a neodchyľujú sa od článku 218 ZFEÚ.
[bookmark: _Hlk162345814]Výsledok tohto procesu poskytne Ukrajine aj EÚ, poľnohospodárom a podnikom hospodársku istotu a stabilný obchod. Bude to tiež dôležitý krok k obnove Ukrajiny a jej ďalšej integrácii do vnútorného trhu EÚ v rámci budúceho pristúpenia krajiny k Únii.

